Basa Portugis utawa basa Portegis ("português") iku basa Roman kang akèh dipituturaké ing Portugal, Brasil, Angola, Mozambik, Tanjung Verde, lan Timor Wétan. Akèh ahli basa kang nganggep basa Galisia, basa laladan ing Galisia, Spanyol, sajatiné sajenis basa Portugis kang wis olèh prabawa kuwat saka basa Spanyol. Kanthi punjul 200 yuta penutur asli, basa Portugis iku basa kang dipituturaké kanthi amba sadonya lan sawijining basa kang dipituturaké paling akèh kaping lima utawa enem sadonya. Basa Portugis dadi basa kang paling akèh digunakaké ing Amérika Kidul awit Brasil, kanthi kang ndunungi 184.000.000 jiwa, dadi watara 51% saka kabèh populasi Amérika Kidul.